Després de l'aturada d'activitats al mes de març passat, el Parc ha decidit programar una agenda per aquesta tardor seguint les mesures especials en matèria de salut pública establertes per la Generalitat de Catalunya.
La majoria d'activitats estan organitzades conjuntament amb institucions dedicades al medi ambient, empreses i particulars del territori que compten amb l'acreditació de Bon Coneixedor del Parc Natural de Montsant.
El confinament provocat pel Coronavirus SAR-CoV-2 va obligar a tancar les seus, equipaments i deixar de prestar els serveis i les activitats programades pels equips gestors del espais naturals així com les actuacions realitzades sobre el terreny, ja fossin de l'àmbit de la conservació dels hàbitats, les espècies, com les tasques habituals de manteniment i les activitats vinculades a l'ordenació de l'ús públic.
Aquest estiu, un cop iniciada la fase de represa, s'han anat obrint els diversos punts d'informació del Parc a la Morera de Montsant, Margalef i Cornudella de Montsant i aquesta tardor s'han reprès els serveis d'educació ambiental i les activitats destinades al públic general d'acord amb el marc normatiu vigent en cada moment.
Per aquests darrers tres mesos de l'any es proposen tot un seguit d'activitats que inclouen, entre d'altres, senderisme interpretatiu i d'orientació, sortides naturalístiques i cursos i tallers monogràfics.
El primer cap de setmana d'octubre, coincidint amb el Dia Mundial dels Ocells hi ha prevists dos tallers.
D'una banda, a Cabacés es realitzarà un taller d'anellament científic per conèixer i mesurar els ocells més habituals a la zona; i de l'altra, com cada any, l'Institut Català d'Ornitologia (ICO) ha reprogramat el curs flash d'introducció a l'ornitologia a Ulldemolins que estava previst per al mes de maig.
També es compta amb la col·laboració del Centre de Recuperació d'Amfibis i Rèptils de Catalunya (CRARC) per fer una sortida naturalística sobre els rèptils i amfibis de Montsant per Margalef.
Al mes de desembre, enguany, també realitzarà un nou un cens de duc que permet el seguiment d'aquesta espècie a Montsant.
Totes les activitats entre el 3 i 11 d'octubre s'inscriuen dins la Setmana de la Natura que promou la Xarxa de Voluntariat Ambiental de Catalunya (XVAC) i la Xarxa de Custòdia del Territori (XCT).
De fet, durant el mes d'octubre la geologia de Montsant en serà la protagonista.
Durant tot el mes, a la seu del Parc Natural, a la Morera de Montsant, es pot visitar l'exposició "Paisatges geològics de Catalunya", amb fotografies de Jordi Lluís Pi i textos a càrrec d'Isaac Camps; i el darrer cap de setmana hi ha prevista una sortida amb el Dr.
Ferran Colombo per conèixer els principals punts d'interès geològic ubicats a La Morera de Montsant, Albarca i Ulldemolins.
Per aquest 2020 també s'ha previst la publicació d'un opuscle de divulgació sobre el tema.
D'altra banda, i per aquells més interessats en les activitats esportives, està prevista l'organització d'una nova edició de l'Ultra Trail Serra de Montsant, la Trail Ermites i la Gran Fons Montsant Bike BTT.
Destaquem dues novetats d'especial interès.
El primer cap de setmana d'octubre hi ha previst un taller de disseny i construcció sostenible d'un aguait per a l'observació de fauna al Parc Natural de Montsant.
El curs, organitzat per Addend, anirà a càrrec dels arquitectes experts en bioconstrucció Josep Bunyesc i Pepa Moran.
D'altra banda, la dansa, una expressió artística que fàcilment connecta amb la natura, enceta la seva presència en el calendari de l'agenda del Parc Natural.
Sota el títol "Montsant: impulsat dansat", s'ha programat un laboratori amb Ivelice Brown impartit en 4 sessions entre els mesos d'octubre i desembre; i el primer cap de setmana de gener es continua amb un taller intensiu de dansa, creació i natura a càrrec d'Ona Mestre.
Per divulgar el valors culturals materials i immaterials, que han caracteritzat la serra de Montsant i que n'han modelat el seu paisatge, s'han programat una sèrie d'activitats.
Coincidint amb la Setmana de la Pedra Seca als Països Catalans (del 23 al 29 de novembre), es farà un guiatge per l'Itinerari d'interpretació de la pedra seca creat pel Parc Natural al Racó de Montalts.
També els coneixements sobre etnobotànica, tant de flors com de plantes, tenen el seu espai amb diverses xerrades i tallers.
I finalment comptarem amb la col·laboració de la museòloga Montserrat Caballero del Departament de Cultura per descobrir la vall de Cavaloca i Mas Roger.
En quant a les exposicions que es podran visitar aquesta tardor i hivern a la seu del Parc Natural de Montsant, un cop finalitzada la de geologia, està previst inaugurar una exposició per donar a conèixer la ramaderia i, concretament, la feina i vida dels pastors a Montsant.
Sota el títol "La feina que no es pot deixar.
Pastors a Montsant", el Parc Natural vol reivindicar el paper que històricament -i que de nou torna- a jugar una activitat com aquesta en relació a la gestió del medi natural.
Totes les activitats són prèvia inscripció i recomanem que contacteu amb els organitzadors dies abans de la data de l'activitat per confirmar-la.
Totes les activitats d'aquesta agenda poden ser anul·lades o patir canvis segons la situació sanitària del moment.
Si voleu rebre habitualment informació sobre el Parc, ens podeu escriure a: [EMAIL]
Per a més informació podeu consultar l'agenda del web i el facebook del Parc